Ամբողջ օրվա ընթացքում հակասական տեղեկություններ էին ստացվում Սիրիայից։ Եվրոպական գործակալությունները դեռևս ցերեկը խանդավառ աղաղակում էին, թե Պալմիրան նորից զավթվել է ահաբեկիչների կողմից։ Ռուսաստանյան գործակալությունները չէին հաստատում քաղաքի զավթումը, բայց խոսում էին մարտերի մասին։ Եվ ահա վերջապես Պալմիրայի անկման մասին նորությունն ընդունում են նաև Ռուսաստանում. ИЗВЕСТИЯ-ն, հղում կատարելով ռուսաստանյան և օտարերկրյա գործակալություններին, տեղեկացնում է, որ վերախմբավորումից հետո ԻՊ գրոհայինները կարողացել են զավթել Պալմիրան, իսկ քաղաքի վրա հարձակմանը մասնակցել է մինչև չորս հազար գրոհային։ Կենդանի ուժն ու ռազմատեխնիկան ահաբեկիչները Պալմիրա են նետել Ռաքքայի շրջանից և Դեյր-էզ-Զորից։ Սիրիայում թշնամական կողմերի հաշտեցման գծով ռուսաստանյան կենտրոնն իր կողմից տեղեկացնում է, որ սիրիական զորքերը պաշտպանողական մարտեր են մղում։ Ճշտվում է, որ ահաբեկիչները լուրջ կորուստներ են կրում, բայց փորձում են առաջ անցնել և ամրապնդվել քաղաքի ներսի դիրքերում։